b'\n_START_ARTICLE_\nJaan Koha\n_START_PARAGRAPH_\nJaan Koha (17. detsember 1929 Tartu \xe2\x80\x93 15. november 1993 Tallinn) oli eesti helilooja ja muusikapedagoog. _NEWLINE_Ta \xc3\xb5ppis 1942\xe2\x80\x931949 Tartu Muusikakoolis klaverit ja paistis juba tollal silma esimeste loomingukatsetustega. 1949\xe2\x80\x931954 \xc3\xb5ppis Tallinna Riiklikus Konservatooriumis kompositsiooni, algul Mart Saare, hiljem Heino Elleri klassis. Samaaegselt t\xc3\xb6\xc3\xb6tas Eesti Raadios toonmeistrina. Konservatooriumi diplomit\xc3\xb6\xc3\xb6 oli s\xc3\xbcmfooniline muistend Fr. R. Kreutzwaldi ainetel._NEWLINE_P\xc3\xa4rast konservatooriumi l\xc3\xb5petamist suunati ta Tartu Muusikakooli teoreetiliste ainete \xc3\xb5petajaks, kus t\xc3\xb6\xc3\xb6tas 1958. aastani. 1958\xe2\x80\x931966 t\xc3\xb6\xc3\xb6tas taas Tallinnas Eesti Raadios kuni valiti Heliloojate Liidu vastutavaks sekret\xc3\xa4riks. 1979. aastast oli Jaan Koha ka Tallinna Pedagoogilise Instituudi \xc3\xb5ppej\xc3\xb5ud ja 1980. aastast kuni surmani kateedrijuhataja.\n_START_SECTION_\nLooming\n_START_PARAGRAPH_\nKirjutas p\xc3\xb5hiliselt vokaal- ja koorimuusikat, kuid ka klaveri- ja s\xc3\xbcmfoonilist muusikat. Mitmed tema loomingup\xc3\xa4randi suurvormid l\xc3\xa4htuvad eesti kirjandusp\xc3\xa4randist v\xc3\xb5i -luulest. Kolme s\xc3\xbcmfoonia, kahe klaverikontserdi, arvukate \xc3\xbcheosaliste orkestriteoste ja instrumentaalpalade k\xc3\xb5rval said populaarseks ka tema lastelaulud: \xe2\x80\x9cBuratino laul\xe2\x80\x9d, \xe2\x80\x9cAatomiku laul\xe2\x80\x9d, \xe2\x80\x9cEnteltentel\xe2\x80\x9d, \xe2\x80\x9cPardi laul\xe2\x80\x9d, \xe2\x80\x9cS\xc3\xbcnnip\xc3\xa4eva laul\xe2\x80\x9d jt.'